Poikkeus voidaan myöntää alv-direktiivin 395 artiklan perusteella alv:n kantamisen yksinkertaistamiseksi tai tietyntyyppisten verovilppien tai veron kiertämisen estämiseksi. Puola pyysi poikkeustoimenpidettä verovilppien torjumiseksi aloilla, joilla alv-petoksia on havaittu vuosien ajan. Poikkeus on muiden alaa koskevien politiikkojen säännösten mukainen.

Pakollinen jaetun maksun järjestelmä on yksi keskeisistä osatekijöistä Puolan viime vuosina käyttöön ottamissa täydentävissä toimenpiteissä, joiden tavoitteena on vähentää alv-petoksia ja nykyaikaistaa Puolan verojärjestelmää.

Jos tuotantopanoksista maksettava vero on suurempi kuin suoritettava vero ja verovelvollinen on kirjannut tämän alv-ilmoituksessa palautettavaksi määräksi, palautus suoritetaan Puolassa sovellettavien yleisten sääntöjen mukaan 60 päivän kuluessa verovelvollisen tavanomaiselle tilille. Puola aikoo soveltaa nopeampaa menettelyä tuotantopanoksista liikaa maksetun veron palauttamiseksi, jotta jaetun maksun järjestelmän vaikutuksia kaupan alan toimijoiden kassavirtaan voitaisiin rajoittaa. Verovelvollisen pyynnöstä palautus tapahtuu 25 päivän kuluessa. Puolan toimittamien tietojen mukaan tällaisia pyyntöjä käsitellään kuitenkin paljon lyhyemmässä ajassa (pakollisen jaetun maksun järjestelmän arvioinnissa kävi ilmi, että joulukuussa 2020 päätöksen tekeminen varojen vapauttamista koskevista hakemuksista kesti alle 16 päivää).

Poikkeustoimenpiteen mukaan edellytetään, että kaikissa alv-velvollisten välisissä tavaroiden luovutuksia ja palvelujen suorituksia koskevissa kauppalaskuissa, jotka kuuluvat jaetun maksun järjestelmään, on oltava maininta siitä, että alv on maksettava luovuttajan tai suorittajan erilliselle suljetulle alv-tilille.

Jaetun maksun järjestelmä on pakollinen, kun vähintään yksi laskussa mainittu erä, jonka bruttomäärä (alv mukaan luettuna) on suurempi kuin 15 000 Puolan zlotya, koskee poikkeustoimenpiteen soveltamisalaan kuuluvia petosalttiita tavaroita tai palveluja, jotka luetellaan päätöksen liitteessä.

Toimenpiteen mukaan alv on maksettava luovuttajan tai suorittajan suljetulle alv-pankkitilille, minkä tarkoituksena on torjua veropetoksia, joita syntyy silloin, kun luovuttajat ja suorittajat jättävät alv:n maksamatta petosalttiissa tavaroiden luovutuksissa ja palvelujen suorituksissa. Koska verovelvollisen erilliselle alv-tilille talletettua arvonlisäveroa voidaan käyttää vain rajoitettuihin tarkoituksiin eli alv:n maksamiseen veroviranomaiselle tai luovuttajilta tai suorittajilta saatuihin kauppalaskuihin sisältyvän alv:n maksamiseen, kyseisessä järjestelmässä on varmempaa, että veroviranomaiset saavat koko alv:n, joka verovelvollisen olisi suoritettava valtionkassaan.

Koska poikkeuksen kesto on rajoitettu ja koska se koskee ainoastaan tiettyjä luovutuksia ja suorituksia, soveltamisala on kohdennettu aloille, joilla esiintyy huomattavia veropetosongelmia.

Ulkopuolisten asiantuntijoiden käyttö ei ollut tarpeen.

•Vaikutustenarviointi

Neuvoston täytäntöönpanopäätöstä koskevassa ehdotuksessa annetaan Puolalle lupa poiketa alv-direktiivin 226 artiklasta ja ottaa käyttöön pakollinen jaetun maksun järjestelmä alv:n maksamiseksi tietyistä tavaroiden luovutuksista ja palvelujen suorituksista.

Päätöksen 2019/310 2 artiklan mukaisesti Puolan oli toimitettava 18 kuukauden kuluessa päätöksen 1 artiklassa tarkoitetun toimenpiteen voimaantulosta komissiolle kertomus pakollisen jaetun maksun järjestelmän kokonaisvaikutuksesta alv-petosten määrään ja asianomaisiin verovelvollisiin. Koska tätä toimenpidettä on sovellettu 1. marraskuuta 2019 alkaen, edellä tarkoitettu kertomus toimitettiin komissiolle 29. huhtikuuta 2021, ja komissio kirjasi sen saapuneeksi 5. toukokuuta 2021. Puolan tekemä arvio pakollisen jaetun maksun järjestelmän toiminnasta osoittaa erityisesti, että toimenpide täydentää muita keskeisiä toimenpiteitä verovilppien vähentämiseksi. Pakollisen jaetun maksun järjestelmää täydentävillä toimenpiteillä on osaltaan vähennetty alv-petoksia, kuten karusellipetoksia ja arvonlisäveroon liittyviä kiristyshuijauksia. Puolassa alv-vaje on kaventunut merkittävästi ja pudonnut lyhyessä ajassa alle EU:n keskiarvon. CASE:n Euroopan komissiota koskevien arvioiden mukaan se laski noin 9,7 prosenttiin vuonna 2019 (mikä merkitsee 0,2 prosenttiyksikön vähennystä vuoteen 2018 verrattuna). Vielä vuonna 2017 vaje oli noin 14 prosenttia. Pandemian aiheuttaman talouskriisin vuoksi Puolan taloustilanne heikkeni merkittävästi vuonna 2020 ja kulutuskysyntä kutistui. Valtion monivuotiseen rahoitussuunnitelmaan vuosiksi 2021–2024 sisältyvät valtiovarainministeriön alustavat arviot osoittavat kuitenkin, että alv-vaje pieneni edelleen 1,3 prosenttiyksikköä vuonna 2020 taantumasta riippumatta ja että sen osuus potentiaalisista sisäänvirtauksista oli noin 10,8 prosenttia.

Verovelvollinen saa käyttää suljetulla alv-tilillä olevia varoja ainoastaan alv:n maksamiseen veroviranomaiselle tai luovuttajilta tai suorittajilta saatuihin kauppalaskuihin sisältyvän alv:n maksamiseen, mikä vaikuttaa kaupan alan toimijoiden kassavirtaan. Puola aikoo soveltaa nopeampaa menettelyä tuotantopanoksista liikaa maksetun veron palauttamiseksi, minkä tarkoituksena on vähentää kielteisiä vaikutuksia silloin, kun veroviranomaiset ovat todenneet tuotantopanoksista maksettavan veron olevan suuremman kuin suoritettavan veron. Verovelvollisen pyynnöstä palautus tapahtuu 25 päivän kuluessa veroilmoituksen jättämisestä tavanomaisessa menettelyssä sovellettavan 60 päivän sijaan. Vapaaehtoisen jaetun maksun järjestelmän alkuvaiheessa (1. heinäkuuta 2018 alkaen) hakemuksen käsittely vei veroviranomaisilta keskimäärin 27,56 päivää, mutta joulukuussa 2020 samaan menettelyyn kului vain 15,90 päivää. Se osoittaa, että veroviranomaisten tehokkuus varojen vapauttamista koskevien hakemusten käsittelyssä on lisääntynyt. Tämä on erityisen tärkeää covid-19-pandemian aiheuttamassa nykyisessä tilanteessa yrityksille, joilla on vaikeuksia jatkuvan taloudellisen likviditeetin kanssa.

Lisäksi Puola korosti pyynnössään, että tehokkaiden ja oikea-aikaisten veronpalautusten varmistamista pidetään ensisijaisena tavoitteena. Se nopeuttaa yli menevän osuuden palautusta alv-tilille edullisin ehdoin enintään 25 päivän kuluessa selvityspäivästä (veroilmoitus), jos tuotantopanoksista maksettu vero on ollut suurempi kuin suoritettava vero.

Puolaan sijoittautumattomat tavaroiden toimittajat ja palvelujen suorittajat kuuluvat myös pakollisen jaetun maksun järjestelmän piiriin silloin, kun ne suorittavat Puolassa pakollisen jaetun maksun järjestelmän soveltamisalaan kuuluvia tavaroiden luovutuksia tai palvelujen suorituksia. Näillä kaupan alan toimijoilla on oltava Puolan pankkilain mukainen pankkitili. Puola on ilmoittanut komissiolle, että Puolaan sijoittautumattomille kaupan alan toimijoille ei aiheudu lisäkustannuksia velvoitteesta avata pankkitili Puolassa, koska kyseiset verovelvolliset voivat avata pankkitilin ja käyttää sitä Puolassa maksutta. Kuten tällä hetkellä, Puolaan sijoittautumattomille verovelvollisille ei aiheudu lisäkustannuksia velvollisuudesta avata pankkitili Puolassa ja pitää alv-tiliä. Alv-laissa säädetään erityisestä korvausjärjestelmästä sellaisen tapauksen varalta, että pankit veloittavat tällaisilta tahoilta maksun edellä tarkoitetuista tileistä. Tällaisessa tilanteessa toimivaltainen veroviranomainen korvaa aiheutuneet kustannukset ulkomaisen verovelvollisen pyynnöstä. Toinen merkittävä etu on se, että jaetun maksun järjestelmää soveltaville verovelvollisille ei pääsääntöisesti voida määrätä niin sanottua alv-seuraamusta, joka on veroviranomaisen määrittämä arvonlisäveron korotus (20, 30 tai 100 prosenttia veroviranomaisen vahvistaman määrän ja verovelvollisen virheellisesti ilmoittaman alkuperäisen määrän välisestä erotuksesta). Jaetun maksun järjestelmää soveltavalta yrittäjältä ei myöskään voida periä alv-velkojen viivästyskorkoa korotettuna (150 prosentilla), jos korko on kertynyt raportointikaudella, jonka aikana yrittäjä käytti järjestelmää maksaakseen vähintään 95 prosenttia ostolaskuistaan. Tällainen ”alennus” parantaa jaetun maksun järjestelmää soveltavien verovelvollisten taloudellista likviditeettiä. Se mahdollistaa maksettavaksi tulevan alv:n määrän vähentämisen, jos se maksetaan kokonaisuudessaan alv-tililtä ennen viimeistä eräpäivää. Alennuksen määrä lasketaan tietyn kaavan mukaan. Alennus ei vaikuta kielteisesti alv:stä kertyviin unionin omiin varoihin. Ennen erityistoimenpiteen täytäntöönpanoa aloitettiin vuonna 2018 alv-kiristyshuijauksiin liittyviä rikoksia koskevia menettelyjä 3 507. Vuonna 2019 vastaava luku oli 3 389 eli 118 vähemmän kuin edellisenä vuonna. Vuonna 2020, jolloin pakollinen jaetun maksun järjestelmä tuli täysin toimintavalmiiksi, tällaisia menettelyjä käynnistettiin 2 973 eli 416 vähemmän kuin edellisenä vuonna. Ennen pakollisen jaetun maksun järjestelmän voimaantuloa alv-kiristyshuijauksista aiheutuneiden talousarviotappioiden määrä oli 5 168 779 146 Puolan zlotya vuonna 2018 ja 4 716 202 928 zlotya vuonna 2019 (vähennys 452 576 218 zlotya vuodessa). Vuonna 2020 talousarviotappiot olivat 3 533 646 348 zlotya eli 1 182 556 580 zlotya vähemmän kuin edellisenä vuonna (vähennys oli lähes 25,1 prosenttia). Ennen erityistoimenpiteen täytäntöönpanoa aloitettiin vuonna 2018 alv-karusellipetoksia koskevia menettelyjä 558. Vuonna 2019 vastaava luku oli 277 eli 281 menettelyä vähemmän kuin edellisenä vuonna. Vuonna 2020, jolloin pakollinen jaetun maksun järjestelmä tuli täysin toimintavalmiiksi, tällaisia menettelyjä käynnistettiin 207 eli 70 vähemmän kuin edellisenä vuonna. Tarkasteltavana aikana todettiin myös, että alv-karusellipetoksista johtuvat talousarviotappiot vähenivät asteittain. Ennen pakollisen jaetun maksun järjestelmän voimaantuloa niiden määrä oli 4 496 602 940 Puolan zlotya vuonna 2018 ja 2 468 437 745 zlotya vuonna 2019 (vähennys 2 028 165 195 zlotya vuodessa). Vuonna 2020 tappiot olivat 1 107 992 201 zlotya eli 1 360 445 544 zlotya vähemmän kuin edellisenä vuonna (vähennys oli lähes 55,1 prosenttia). Vuonna 2019 arvonlisäverokertymä oli 180 891,8 miljoonaa zlotya (5 944,7 miljoonaa zlotya enemmän kuin vuonna 2018). Alustavat tiedot valtion talousarvion tuloksellisuudesta vuonna 2020 osoittavat, että tavaroihin ja palveluihin liittyvät verotulot kasvoivat edellisiin vuosiin verrattuna covid-19-pandemiasta huolimatta. Vuonna 2020 arvonlisäverokertymä oli 184 551,9 miljoonaa zlotya eli 3 660,1 miljoonaa zlotya (2 prosenttia) suurempi kuin vuoden 2019 alv-kertymä ja vastaavasti 9 604,8 miljoonaa zlotya (5,5 prosenttia) enemmän kuin vuonna 2018 (174 947,1 miljoonaa zlotya).

4.TALOUSARVIOVAIKUTUKSET

Toimenpiteellä ei ole kielteisiä vaikutuksia alv:stä kertyviin unionin omiin varoihin.

5.LISÄTIEDOT

Ehdotus sisältää raukeamislausekkeen; voimassaolo päättyy ilman eri toimenpiteitä.

2022/0040 (NLE)

Ehdotus